|  |  |
| --- | --- |
| **Mestna občina Nova Gorica** | **Goriško oljkarsko društvo** |

# Javni natečaj za izbor oljčnega olja Mestne občine Nova Gorica, ki bo dobilo naziv »županovo oljčno olje« za leto 2025

## Predmet javnega natečaja:

Predmet javnega natečaja je izbor oljčnega olja, ki bo dobilo naziv **»Županovo oljčno olje« Mestne občine Nova Gorica za leto 2025**.

## Pogoji in merila:

### Pogoji natečaja:

Na natečaju lahko sodelujejo registrirani pridelovalci oljčnega olja, ki izpolnjujejo naslednje pogoje:

1. imajo stalno prebivališče ali sedež v Mestni občini Nova Gorica (v nadaljevanju: MONG),
2. so vpisani v register pridelovalcev oljčnega olja pri upravnem organu,
3. njihovo olje je iz oljk, ki rastejo na območju MONG,
4. lahko ponudijo v odkup za najmanj 600 steklenic (0,25 l) oljčnega olja in razpolagajo z najmanj 250 litri v letu 2024 proizvedenega oljčnega olja, prijavljenega upravnemu organu,
5. soglašajo z bruto odkupno ceno 8 € za 0,25 l oljčnega olja.

Vsak sodelujoči lahko na natečaj prijavi največ tri vzorce oljčnega olja.

Na izboru ne morejo sodelovati pridelovalci oljčnega olja, za katere velja omejitev poslovanja z Mestno občino Nova Gorica po Zakonu o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 ZZPri). Prijave oljkarjev, za katere velja navedena omejitev, bodo izločene iz nadaljnjega postopka še pred ocenjevanjem.

### Merila natečaja:

Ocenjevanje bo potekalo po metodologiji iz Uredbe Komisije (EGS) št. 2568/91 z dne 11. julija 1991 o značilnostih oljčnega olja in olja iz oljčnih tropin ter o ustreznih analiznih metodah. Ocenjevanje bo izvedla najmanj 8-članska komisija za senzorično ocenjevanje oljčnega olja, ustanovljena v Goriškem oljkarskem društvu (GOD). Nihče izmed članov ocenjevalne komisije ne sme sodelovati z lastnimi ali olji njegove družine, pri čemer se za družino štejejo: zakonec, oče, mati, otrok, sestra ali brat, posvojitelj ali posvojenec, partner v zunajzakonski skupnosti ali registrirani istospolni skupnosti.

Vzorce oljčnega olja bo po opravljeni analizi na proste maščobne kisline ocenjevala komisija iz prejšnjega odstavka v za to prirejenih prostorih v skladu z veljavnimi standardi.

Predsednik komisije skrbi za nemoten potek ocenjevanja in za anonimnost ocenjevanih vzorcev.

Komisija najprej oceni vse na natečaj prispele vzorce, nato pa ponovno še prvih deset najbolje ocenjenih vzorcev. Obe oceni se seštejeta in delita z 2 (dva). Tako dobljeni rezultat je končna ocena senzoričnega ocenjevanja.

Pri končni oceni kvalitete oljčnega olja se skladno z uveljavljenimi postopki združita senzorična ocena in kemična ocena prostih maščobnih kislin. Tako dobljeni rezultat ugotovi Komisija za senzorično ocenjevanje oljčnega olja GOD.

Vsak prijavljen vzorec oljčnega olja lahko doseže maksimalno število 100 točk.

## Nagrade natečaja

Oljčno olje, ki bo dobilo največ točk, bo nagrajeno z nazivom »ŽUPANOVO OLJČNO OLJE« Mestne občine Nova Gorica za leto 2025.

MONG bo za protokolarne in promocijske namene od pridelovalca odkupila najmanj 150 l oljčnega olja, ki bo razglašeno za »Županovo oljčno olje« Mestne občine Nova Gorica za leto 2025. Olje naj ne bo ustekleničeno, saj se bo polnilo v posebej za to oblikovano embalažo. MONG bo zagotovila ustrezno embalažo, steklenico, zamašek, nalepke in obešanke (600 kosov) za ustekleničenje tega olja, pridelovalec pa bo poskrbel, da olje ustekleniči in steklenico opremi z nalepko in obešankami. Olje, nabavljeno s strani MONG, bo hranil pridelovalec do porabe vseh zalog, nabavljenih s strani MONG. Pridelovalec bo po naročilu olje v embalaži dostavljal MONG. Sodelujoči na natečaju bodo glede na doseženo število točk prejeli:

* **Zlato odličje** za vzorce ekstra deviškega oljčnega olja, ki dosežejo od 88 do 100 točk;
* **Srebrno odličje** za vzorce ekstra deviškega oljčnega olja, ki dosežejo od 83 do 87,9 točke;
* **Bronasto odličje** za vzorce ekstra deviškega oljčnega olja, ki dosežejo od 78 do 82,9 točke.

Vsi ostali sodelujoči bodo s strani GOD prejeli zahvalo za sodelovanje na natečaju.

## Rok in način oddaje prijav

Sodelujoči prijavijo svoje vzorce oljčnega olja s prijavnico, ki je v prilogi tega natečaja. Vzorec obsega 3 steklenice po 0,5 l oljčnega olja, od katerih mora biti ena z etiketo, dve pa brez etikete.

Natečaj bo odprt od 15. 11. 2024 do 22. 11. 2024 do 12.00.

Prijavo in vzorce lahko oddate v petek 22. 11. 2024 od 17.30 do 19.00. Vzorce zbiramo v prostorih Goriškega oljkarskega društva v Šempasu (soba za senzoriko).

## Obveščanje o izidu javnega natečaja

Prijavitelji bodo o odločitvi ocenjevalne komisije seznanjeni pisno v roku 15 dni od razglasitve rezultatov s strani GOD. Rezultati pa bodo objavljeni tudi javno, in sicer na spletni strani [Goriškega oljkarskega društva](http://www.god.si) in [Mestne občine Nova Gorica](http://www.nova-gorica.si/).

S prijavo na javni natečaj prijavitelji soglašajo, da se za namen izvedbe postopka javnega natečaja obdelujejo osebni podatki, ki jih prijavitelji vpišejo v prijavnico. Zbrani osebni podatki bodo uporabljeni izključno za potrebe pričujočega javnega natečaja in bodo ves čas varovani v skladu z Uredbo (EU) 2016/679 Evropskega parlamenta in sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (GDPR), z Zakonom o varstvu osebnih podatkov (ZVOP-2), ter drugimi predpisi, ki urejajo to področje. Pravico imate, da od upravljavca kadarkoli zahtevate popravek, dopolnitev, izbris, omejitev obdelave, prenosa vaših osebnih podatkov in ugovora, vključno s pravico do pritožbe pri Informacijskem pooblaščencu, Dunajska cesta 22, 1000 Ljubljana.